題會慶建福宮長歌
作者：程公許
朝代：宋

paragraphs: 赤城峩峩五嶽尊，帝命作鎮西南坤。
崇岡遠自太白分，旁騫三峩下荆門。
黛面負扆如帝宸，羣峰翼趨候臨軒。
眈眈千柱樓雲根，黍禾之福此駿奔。
叢霄其上爲崑崙，上帝宮闕森五雲。
統御三界庀列真，精廬福地周八垠。
稽首丈人希夷君，鼎峙潜廬猶弟昆。
仙班峻極何司存，事嚴跡秘誰得聞。
我亦三生師玄元，失脚世網如籠樊。
雨淚懺洗一炷熏，琅函蘂笈披靈文。
龍蹻無路尋軒轅，洪崖何處避俗喧。
上皇羅家插青旻，麻姑公遠相爲鄰。
欲往從之躡飈輪，凡骨未蛻空逡巡。
白雲英爽恐未泯，似聞樵叟猶花坪。
高尚無爲默不言，遺世獨立非不仁。
世自迫隘汙我清，一杯聊共雲端論。
松風忽作天籟鳴，浮雲富貴何足云。
度世可不保此身，寸田荆棘當鋤耘。
鬰儀結璘時吐吞，不願泛海尋蓬瀛。
不願駕鶴朝玉京，只願餐霞餌黄精。
閉息默坐持洞經，長與玉皇爲外臣。